دہشت_گردی
دہشت گردی اور آزادی کی تحریکوں میں فرق
یہاں دہشت گردی اور آزادی کی تحریکوں میں فرق کو سمجھنا نہایت ہی ضرروی ہے جیسا کہ کشمیری عوام اپنے حقوق اور کشمیر کی آزادی کی جنگ لڑ رہے اور بھارت کی کشمیر میں موجود سات لاکھ فوج کے سامنے ڈٹے ہوئے ہیں اب تک ہزاروں کشمیری بھارتی فوجیوں کے ہاتھوں شہید ہوچکے ہیں، ہزاروں کشمیری ماؤں، بہنوں اور بیٹیوں کی عزتیں بھارتی فوجیوں کے ہاتھوں پامال ہوچکی ہیں اور ہزاروں کشمیری بھارتی فوجیوں کی پیلٹ گن کی گولیوں کا نشانہ بن کر معذور ہوچکے ہیں اور سب سے بڑھ کر کشمیر پر اقوام متحدہ کی قراردادیں موجود ہیں کہ کشمیر میں رائے شماری کرائی جائے کہ کشمیری عوام بھارت کے ساتھ رہنا چاہتے ہیں یا نہیں لیکن بھارت کشمیر میں رائے شماری کرانے پر کسی بھی صورت میں تیار نہیں ہورہا ہے اب کشمیری اپنے حقوق کے لیے ہھتیار اٹھاتے ہیں تو یہ دہشت گردی بالکل بھی نہیں کہلائے گی۔ اسی طرح فلسطین اور بیت المقدس پر اسرائیل نے غاضبانہ قبضہ کر رکھا ہے اور اسرائیل آئے روز بمباری سے بے گناہ فلسطینی مردوں، عورتوں اور بچوں کو شہید کرتا رہتا ہے اور اسرائیلی فوجیوں کے ہاتھوں بے گناہ فلسطینی شہید ہوتے رہتے ہیں اور فلسطینی اپنی آزادی اور حقوق کے لیے اسرائیل کے ریاستی جبر اور دہشت گردی کے خلاف جدو جہد کر رہے ہیں تو اسے دہشت گردی کسی بھی صورت میں نہیں کہا جاسکتا۔ نیلسن مینڈیلا نے جنوبی افریقہ میں نسلی امتیاز کے خلاف طویل جدوجہد کی ان کی تنظیم کو دہشت گرد تنظیم کہا جاتا تھا لیکن آج وہی دنیا نیلسن مینڈیلا کی عزت کرتی ہے۔ یہاں اس باریک نکتے کو سمجھنے کی ضرورت ہے کہ اللہ تعالیٰ نے انسان کو آزاد پیدا کیا ہے اور انسان اپنی آزادی کے لیے آخری حد تک جاتا ہے۔ یوں کہا جائے تو بے جا نہ ہو گا کہ آزادی انسان کا پیدائشی حق ہے اور اپنی آزادی کے لیے جدوجہد کرنا اور لڑنا بالکل جائز اور قانونی ہے۔ دہشت گردی کا مقصد انسانوں کو زک پہنچا کر اپنے برے مقاصد کی تکمیل ہوتا ہے۔ دہشت گرد کسی دوسری طاقت کی پراکسی ہوتے ہیں۔ دہشت گردی کی صرف ایک صورت ہوتی ہے کہ وہ زیر زمین اور پوشیدہ رہ کر اپنا وجود منواتی ہے جبکہ آزادی کی جدو جہد کی کئی صورتیں اور کئی چہرے اور مہرے ہوتے ہیں۔جیسا کہ سیاسی، سفارتی اور عسکری وغیرہ۔ دہشت گرد جبر اور تشدد سے اپنے برے مقاصد اور اقتدار حاصل کرنا چاہتے ہیں جبکہ آزادی کے متوالے جبر و تشدد اور ریاستی دہشت گردی کے خلاف لڑ کر اور ظلم کا مقابلہ کر کے اپنی آزادی حاصل کرنا چاہتے ہیں۔ دہشت گردی اور آزادی دونوں میں نیت کا فرق واضح ہے کہ دہشت گردی میں برے مقاصد کے حصول کے لیے بری نیت سے دہشت گردی کی جاتی ہے۔ جبکہ آزادی میں اچھی نیت سے اچھا مقصد اپنی آزادی حاصل کرنے کے لیے لڑنا اور جدوجہد کرنا ہے۔ اپنی آزادی اور حقوق کے لیے لڑنا اور جدوجہد کرنا کسی بھی صورت میں دہشت گردی نہیں ہے لیکن امریکا، بھارت اور اسرائیل نے کشمیراور فلسطین کی آزادی کی تحریکوں کو دبانے کے لیے دہشت گردی کہنا شروع کر دیا جو سراسر غلط ہے۔ ہاں یہ باریک سا نکتہ اور فرق ضرور ذہن نشین ہونا چاہئیے کہ آزادی کی ان تحریکوں میں بے گناہ لوگوں کو نہیں مارنا چاہئیے کیونکہ انسانی ضمیر بے گناہ لوگوں کے مارے جانے کو گوارا نہیں کرتا۔ اسے دہشت گردی ہی کہا جائے گا۔ اس طرح جنگ کی صورت میں بمباری، میزائیل یا کسی اور حملہ کی صورت میں بے گناہ لوگوں کو مار دینا کولیٹرل ڈیمج نہیں کھلی دہشت گردی کہلائے گا۔ جیسا کہ امریکا نے دوسری جنگ عظیم میں جاپان کے دو شہروں ہیرو شیما اور ناگا ساکی پر ایٹم بم برسائے اور ہزاروں بے گناہ لوگوں کو مار دیا یہ ایک کھلی دہشت گردی تھی۔ اب بھی امریکا کولیٹرل ڈیمج کے نام پر بے گناہ لوگوں کو مارتا رہتا ہے اور ریاستی دہشت گردی کرتا رہتا ہے اور کوئی پوچھنے والا نہیں ہے۔ جیسا کہ امریکا نے جاپان کے شہروں پر ایٹم بم برسائے اور ہزاروں بے گناہ افراد کو مار کر اپنی فتح کا جشن منایا اور کسی نے نہیں پوچھا کہ ہزاروں بے گناہ افراد کو کس جرم میں مارا گیا۔ دہشت گردی اور آزادی کی تحریکوں میں فرق کی مثالیں اس طرح بھی دی جاسکتی ہیں۔ آزادی کی تحریک میں استعمار کے ظلم اور جبر کے خلاف جدوجہد کر کے آزادی حاصل کی جاتی ہے جیسا کہ نیلسن مینڈیلا نے سفید فام استعمار کے خلاف جدوجہد کی اور سفید فاموں کے تسلط سے نجات حاصل کی دنیا نے نیلسن مینڈیلا اور اس کی تنظیم کو دہشت گرد کہا لیکن ایک وقت ایسا بھی آیا کہ اسی دنیا نے نیلسن مینڈیلا کو امن کا نوبل انعام دیا۔ اسی طرح یاسر عرفات نے اسرائیلی استعمار کے خلاف جدو جہد کی اسی یاسر عرفات کو دنیا نے دہشت گرد کہا لیکن پھر دنیا کے لوگوں نے یہ منظر بھی دیکھا کہ اسی یاسر عرفات کو اقوام متحدہ کی جنرل اسمبلی سے خطاب کی بھی دعوت دی گئی۔ خود امریکا نے برطانوی استعمار کے خلاف جنگ آزادی لڑی اور آزادی حاصل کی کہنے کو تو برطانیہ اس وقت امریکا کو دہشت گرد کہہ سکتا تھا لیکن شاید اس وقت تحریک آزادی اور دہشت گردی میں فرق کو سمجھا جاتا تھا اسی وجہ سے امریکا کو دہشت گرد نہیں کہا گیا۔ ہندوستان پر برطانیہ کا راج تھا کانگرس اور مسلم لیگ دونوں نے برطانوی تسلط سے نجات کے لیے جد و جہد کی برطانیہ نے حریت پسند لیڈروں کو جیل میں ڈالا جلاوطن کیا، تشدد کا نشانہ بنایا ایک سکھ بھگت سنگھ نے معروف معنوں میں دہشت گردی کا ارتکاب کیا لیکن بھارت بھگت سنگھ کو جنگ آزادی کا ہیرو سمجھتا ہے اور بھارت میں اسے شہید کہا جاتا ہے۔ بھگت سنگھ کی یاد گار فیروز پور سیکٹر میں قصر ہند کے سامنے تعمیر کی گئی ہے۔ پاکستان میں بھی ایک طبقہ بھگت سنگھ کو قومی شہید کا درجہ دیتا ہے، افغانستان میں طالبان بیرونی یلغار کی مزاحمت کر رہے ہیں جسے پہلے پہل امریکا اور اس کے اتحادیوں نے دہشت گرد کہا لیکن آج امریکا طالبان سے مذاکرات کر رہا ہے کیا یہ کھلا تضاد نہیں ہے؟ اسی طرح اس دنیا میں اور بھی بہت سی مثالیں ہیں کہ جو کل کے دہشت گرد تھے وہ آج کے پر امن اور قابلِ عزت لوگ کیوں ہیں؟ یہ دنیا کے کرتا دھرتائوں کے لیے ایک بہت بڑا سوالیہ نشان ہے اس کی اصل وجہ یہ ہے کہ آزادی اور دہشت گردی کے فرق کو اپنے برے مقاصد کے حصول کے لے لیے ختم کر دیا گیا ہے اسی لیے دنیا کے ان کرتا دھرتائوں کو یوٹرن لیتے ہوئے کل کے دہشت گردوں کو نوبل انعام دینے پڑتے ہیں اور ان کی عزت کرنی پڑتی ہے۔ مغرب امریکا، بھارت اور اسرائیل تحریک آزادی اور دہشت گردی کے فرق کو سمجھنے کی جان بوجھ کر کوشش نہیں کرتے کیونکہ وہ کشمیر اور فلسطین میں چلنے والی آزادی کی تحریکوں کو اپنے ظلم، بربریت، جبر اور طاقت کے زور پر دبانا چاہتے ہیں۔